РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/299-13

23. јул 2013. године

Б е о г р а д

ЗАПИСНИК

26. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 23. ЈУЛА 2013. ГОДИНЕ

Седница је почела у 14,05 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Зоран Бојанић, Јелена Травар Миљевић, Гордана Чомић, као и заменици чланова Одбора: Радослав Миловановић (заменик Дејана Николића), Весна Марковић (заменик Јелене Мијатовић) и Слободан Величковић (Константин Арсеновић) и Бојана Божанић (заменик Милице Војић Марковић).

Седници нису присуствовали чланови Одбора: Жељко Сушец, Јелена Мијатовић, Биљана Илић Стошић, Иван Јовановић, Живојин Станковић, Ивана Динић, Иван Карић, Дејан Николић, Љубан Панић, Јудита Поповић, Константин Арсеновић и Зоран Васић.

Осим чланова и заменика чланова Одбора, седници су присуствовали и народни посланици Милица Радовић и Мирослав Петковић.

Седници су присуствовали и : Дејан Новаковић, државни секретар, Лепосава Сојић, помоћник министра и Зоран Ибровић, начелник Одељења у сектору за међународну сарадњу из Министарства енергетике, развоја и заштите животне средине; Филип Радовић, директор Агенције за заштиту животне средине; Горан Триван, градски секретар секретаријата за заштиту животне средине; Мирослав Чучковић, председник Градске општине Обреновац и Срђан Драгићевић, директор Јавног предузећа за заштиту животне средине; Војин Несторовић, директор за корпоративне послове ПД ТЕНТ, Жељко Мартиновић, самостални сарадник за односе с јавношћу ПД ТЕНТ и Тамара Јевремовић , ПД ТЕНТ; Милена Шљивић, виши стручни сарадник за комуналне и послове заштите животне средине у Градској општини Костолац, Милутин Станковић, директор Производно-техничких послова ПД ''ТЕ-КО Костолац''; Милорад Грчић, директор Рударског басена Колубара; Небојша Бућан, заменик директора за производњу Рудника бакра Бор; Снежана Матић-Бесарабић, помоћник директора Градског завода за јавно здравље; Катарина Спасовић, специјалиста хигијене, Институт за јавно здравље Србије ''Др Милан Јовановић Батут''; Олга Шиповац, секретар Секретаријата за заштиту животне средине –Град Панчево; Гордана Васојевић, руководилац службе заштите животне средине ХИП Азотара; Ибоја Раша, директор Сектора корпоративних питања- ХИП Петрохемија и Драган Завишић, извршни директор функције корпоративних и правних питања - ХИП Петрохемија; Валентина Ђурета, координаторка Алумни програма- Београски фонд за политичку изузетност; Мирко Поповић, Београдска отворена школа; Срђан Матовић, Архус центар Крагујевац; Жаклина Живковић и Јелена Васић, Зелени Србије.

С обзиром да се на седници Одбора обавља расправа у циљу обавештавања Одбора о питањима из његовог делокруга, седница је одржана без кворума за одлучивање, на основу члана 72. став 5. Пословника Народне скупштине, по предложеном

Д н е в н о м р е д у:

1. Информисање Одбора за заштиту животне средине о предузетим активностима, које су препоручене Закључком Одбора, донетим на седници одржаној 28. јуна 2013. године, у вези са подизањем пепела на јаловишту ТЕ „Никола Тесла“ у Обреновцу.

Прва тачка дневног реда - **Информисање Одбора за заштиту животне средине о предузетим активностима, које су препоручене Закључком Одбора, донетим на седници одржаној 28. јуна 2013. године, у вези са подизањем пепела на јаловишту ТЕ „Никола Тесла“ у Обреновцу**

У уводном излагању, председник Одбора нагласила је да је Одбор већ на претходној седници одржаној 28. јуна 2013. године показао да неће бити само посматрач који ће пратити шта се дешава у држави у којој има много проблема у области заштите животне средине, него да ће бити актер који ће тражити одговорност оних који не раде свој посао како треба и који доводе у питање здравље и живот грађана Србије. Седница Одбора сазвана је на предлог члана Одбора Јелене Травар Миљевић, с обзиром да је на прошлој седници изнето да би било добро да чујемо шта се дешава са другим градовима који су такође на мапи Србије означени као градови који имају проблема са високим загађењем. Из тог разлога су на ову седницу позвани, поред представника локалне самоуправе из Обреновца и представника привредног друштва ТЕНТ, и представници локалних самоуправа и привредних друштава из Панчева, Лазаревца, Обреновца, Костолца и Бора, како би сви заједно сагледали како ће се ствари одвијати и да проценили шта можемо да урадимо да ово лето и јесен прођу без неких инцидената и удеса који могу да направе врло озбиљне проблеме грађанима Србије. Указала је на то да је веома важно да се у овај заједнички посао укључе и председници општина, како би и они преузели део одговорности коју према грађанима имају.

Члан Одбора Јелена Травар Миљевић додала је да је одржавање ове седнице Одбора предложила како би Одбор, поред законодавне и представничке функције, остварио и контролну функцију. Предложила је да у септембру Одбору буде достављен извештај о томе шта је предузето и докле се стигло, јер само тако парламент може у пуној мери да оствари контролну функцију и само смо на тај начин народни посланици могу да буду заиста заступници грађана. Предложила је да се позову и представници Градског завода за јавно здравље и Института за јавно здравље „др Милан Јовановић Батут“, јер једино када се сви на овај начин прибављени подаци укрсте, а и када се Одбору предочи шта то и на који начин утиче на здравље људи, могу се предлагати потпуна, одговорна решења овог проблема. Истакла је да верује да ћемо у Србији за коју годину радити на предупређивању оваквих проблема, а не на њиховој санацији када се појаве.

Министарство енергетике, развоја и заштите животне средине је Одбору доставило информацију писану информацију о предузетим активностима у вези са подизањем пепела на јаловишту Термоелектране „Никола Тесла“ у Обреновцу, а Градски завод за јавно здравље Београд доставио је одговор на питање које је на претходној седници поставила члан Одбора Александра Томић о студијама мерења последица на здравље под утицајем фактора из животне средине.

У дискусији која је уследила учествовали су: Дејан Новаковић, Лепосава Сојић, Филип Радовић, Мирослав Чучковић, Жељко Мартиновић, Војин Несторовић, Горан Триван, Тамара Јевремовић, Небојша Бућан, Гордана Чомић, Олга Шиповац, Мирко Поповић, Александра Томић, Гордана Лазовић, Милутин Станковић и Јелена Травар Миљевић.

Указано је на чињеницу да је, после претходне седнице Одбора, Министарство преузело обавезу вршења чешћих контрола у Обреновцу, па је Сектор контроле и надзора појачао инспекцијски надзор. Појашњено је да када се подноси пријава за привредни преступ против прекршиоца, подноси се и против директора. То је законска обавеза. Инспекција је 26. јуна, одмах након удеса, поднела пријаву против „ТЕНТ“ Обрановац и одговорног лица, а то је директор. Последња пријава поднета је пре пет година, а то је била прва пријава у овом мандату. Након преузете обавезе да се на 15 дана врши надзор, инспекција је то и учинила. У последњих 11 месеци било је око 10 000 инспекцијских прегледа из осам области које контролише ово министарство. Дана 4. јула, почеле су редовније инспекције. Тог дана је констатовано да „ТЕНТ“ кваси површине које су огољене, које нису засејане, а које нису биле проблематичне приликом последњег акцидента 26. јуна. Тог дана је утврђено да су у функцији сви прскачи и топови. Дана 5. јула се дошло је до једног интервала појачаног дувања ветра, па је инспекција, по пријави грађана, одмах изашла на терен и утврдила да је дошло до подизања пепела и да се то догодило пред олују, а киша је помогла, уз прскаче, и смирила ветар. Утврђено је да још није предузето ништа по налогу инспекције, осим појачаног прскања, да се предупреди овакво стање у сваком дану када долази до појачаног дувања ветра. Након изласка инспекције на терен, донето је ново решење од стране инспекције са роком извршења одмах да се максимално укључе сва средства за прскање, топови прскачи, све што може да предупреди сличну ситуацију, док се не започне са наложеном мером ванредне техничке заштите пепелишта до новог засејавања у јесен. Након извреног инспекцијског надзора 11. јула, донето је ново решење о примени техничких мера, са прецизираним роком до 5. августа. 16. јула је инспектор поново, после пет дана, изашао на терен. Констатовано је да „ТЕНТ“ извршава обавезу појачаног прскања и стварања воденог огледала и везивања пепела из додатних средстава за прскање. Тада је инспекторима дат на увид уговор којим је „ТЕНТ“ регулисао техничку рекултивацију поменуте спорне касете, по уговору, прекривањем свих 70 хектара слојем земље дебљине 20 центиметара. Записнички је констатовано од стране представника „ТЕНТ“-а да ће 17. јула почети налажење земље и заштита, што је и учињено 18. јула. Поновно је извршена контрола и утврђено је да се земљом прекрива задата површина од 70 хектара и да су укључени појачани прскачи на осталој површини која није под земљом и која неће бити заштићена. Закључено је да се наложене мере поштују у мери и у року који је задат. Инспекција у последњих 11 месеци стекла увид у стање животне средине и извршила појачане инспекцијске надзоре, утврдила стање и направила предлог динамике контроле и за „Колубару“, Костолац и Бор, не само ради кажњавања, него и да би све актере мало подсетили на обавезу спровођења законских обавеза. Панчево сада контролише Покрајинска инспекција по закону и извршена је примопредаја посла и документације. Указано је на то да је прошле недеље у Бору поново дошло до прекорачења вредности, па ке Инспекција реаговала. Заустављен је, у мери у којиј је могуће, како се то ради по Акционом плану, рад топионице док се не спусти ниво, а поднета је и пријава против РТБ „Бор – Топионице“ и против директора. Претходна пријава која је поднета у јуну и процесуирана од стране тужилаштва. Суд позвао инспектора да сведочи. То се ретко дешава. Истакнуто је да је добро да „загађивачи“ сазнају да ће министарство одмах поднети пријаву, што до сада није било пракса, како би схватили да, када прекрше закон, који важи за све нас, следи казна.

Према мерењима Агенције за заштиту животне средине, претходне недеље је такође дошло до значајног повећања суспендованих честица у ваздуху. Оне су, у једном тренутку, на сатном нивоу износиле 400 и нешто суспендованих честица, а 50 суспендованих честица микрограма по кубном метру је дозвољено Уредбом о квалитету ваздуха. У Бору је било претходне недеље значајних повећања сумпор-диоксида. Акционим планом и Уредбом Владе, РТБ „Бор“ би требало да након 1000 честица сумпор-диоксида у ваздуху обустави производњу. У вези са тим, инспекција прошле недеље благовремено одреаговала.

Истакнуто је да се, уз пуну координацију са ресорним министарством, са привредним друштвима, Термоелектрана „Никола Тесла“ и привредним друштвом „Колубара“, и са њиховим руководиоцима, дошло до једног нивоа брзог решавања. Чињеница да је новоизабрани директор за коорпоративне послове Војин Несторовић, до скоро радио као стручни сарадник у ЈП за заштиту животне средине Обреновца је нешто што је даје додатни квалитет у функционисању и сарадњи између градске општине Обреновац и привредног друштва „ТЕНТ“. Указано је на потребу налажења системског решења за све додатне количине пепела, с обзиром да ће велике инвестиције и изградња блока Б3, односно једног новог погона, довести до тога да ће и у наредним деценијама „ТЕНТ“ наставити са производњом електричне енергије. Више од половине струје која се произведе у Србији, произведи се у та два објекта. Предложено је да се изменама Закона о управљању отпадом, предвидида се пепео као отпад третира као нешто што може бити репроматеријал у изградњи путева, што би спасило општину Обреновац од даљег затрпавања пепелом. Општина Обреновац је величине 400 квадратних километара и 2% општине чине депоније поред термоелектрана А и Б, што указује на то колики проблем у будућности та количина пепела може представљати. Количине пепела које имамо могу бити довољне за мотивацију иностраних компанија из окружења, које се баве изградњом великих коридора (у Румунији и Бугарској, крак Коридора 8, као и Коридор 11 и завршетак Коридора 10, евентуално Моравски коридор и сви остали велики путни правци). Наглашено је да овај проблем више није проблем Обреновца, јер тај облак који се подигао може кренути ка Сурчину, ка Новом Београду, ка Лазаревцу, Лајковцу или ка Владимирцима и Шапцу и зато је то нешто што захтева једно озбиљно и брзо реаговање.

Одбор је обавештен да директор Привредног друштва „ТА Никола Тесла“ Чедомир Поноћко није могао да присуствује седници Одбора, јер је на састанку са представницима Владе Јапана и јапанске државне агенције у вези са једним великим еколошким пројектом одсумпоравања, који ће бити реалзован следеће године. Истакнуто је да чињеница да је јавност обавештена о дешавањима у Обреновцу из Народне скупштине, да је покренута брига за житеље Обреновца и Србије, дала је за право „ТЕНТ“-у да отворимо широм капије медијима, који су детаљно извештавали о томе и шта се дешава и шта је проузроковало акциденте, а и да покаже да нико у „ТЕНТ“-у није седео скрештених руку, већ да је проблем искрсао низом неких непредвиђених околности. Одбор је обавештен да је тог дана од ЕПС-а стигло одобрење за покрентање поступка набавке семена за јесен, и то у последњем тренутку, што је прописано законом. Осврнувши се на акцидент, који се догодио 24. јуна, директор за корпоративне послове ПД ТЕНТ истакао је да је тада измерена брзина ветра од 40-70 километара на сат и да је тај ветар понео пепео са депоније која је достигла своју коту од 110,5 метара (то је коначна кота и више се на њој неће депоновати пепео). На депонији су тренутно у функцији сви топови, тифони и прскачи, а радници редовно обилазе опрему за квашење и отклањају евентуалне кварове. Од 26. јуна до данас било је шест редовних и ванредних инспекцијских прегледа, а наложене мере су извршене. Инспекцијским прегледом од 11. јула наложено је да се до 5. августа примене мере за спречавање аеро-загађења, условљено развејавањем пепела. ТЕНТ ће затражити да се извршење ове мере мало одложи, с обзиром да се ради се о веома великој површини од 70 хектара, на коју је потребно извести и разастрти 120 хиљада кубних метара земље. Од 17. јула почело се са довожењем механизације. Четири камиона насула су земљу и направили пут, један улаз и један излаз, да не би имали проблеме око мимоилажења. Следећег дана прикључило се девет камиона и извезено је преко 1.000 кубних метара земље. Наредног дана довезено је 13 камиона, који су у 122 туре, извезли 1.730 кубика земље. Затим је у 180 тура, са 23 камиона, извезено рекордних 2.727 кубних метара, што указује на то да би, по тој динамици, радови могли да буду завршени много пре рока. ТЕНТ покушава да дневно извезе 3.000 кубика, али су се појавили проблеми: по пријави грађана, полиција је била на путу и контролисала камионе, успоравала их и стварала гужву, што је значајно смањило динамику, а затим је градска инспекција за саобраћај поставила ваге, па камиони нису хтели да возе. Грађани су пријавили да им камиони сметају, дижу прашину итд. То је решено тако што је ватрогасној бригади у оквиру ТЕНТ-а наложено да тај пут поквасе. Изнео је информацију да је из Општине Обреновац стигла пријава Градској инспекцији за саобраћај.

Истакнуто је да ће се Секретаријат за заштиту животне средине све више бавити ТЕНТ-ом, јер је на територији Београда, без обзира на овлашћења. Постављена су питања: шта је ТЕНТ урадио после налаза инспекције? Како је могуће да се, после свих уверавања датих на прошлој седници Одбора, у року од 10 дана понови исти догађај? Изражена је сумња да ТЕНТ чини све да би ситуација била боља него што јесте. Истакнуто је да неко мора да буде одговоран за то што се то тамо није урадило како треба и да сноси део одговорности за резултате. Указано је на то да ново руководство ТЕНТ-а има сад све предуслове да ствари које можда до сада нису биле како ваља промени на боље. Напоменуто је да проблем са депонијама пепела није само у томе што ветар развејава пепео, већ и у томе што оно што се оцеди са тих депонија, вероватно иде директно у Саву. Указано је да ћемо бити у прилици да иностраним средствима решавамо тај проблем. Пново је указано на два начина за решавање проблема: 1. биолошки – рекултивација (истраживања која су радили Институт за хемију и металургију, Институт за физику, Институт „Синиша Станковић“) и 2. хемијски. постављено је питање зашто се не примењује биолошки начин, с обзиром да је ЕПСнајвећи привредни субјект, па је невероватно да за то нема новца. Скренута је пажња на то да се, позајмљивањем земље за насипање депоније, на другом месту прави штета. Због еолске ерозије, са слојем од 20 центиметара вероватно ће се проблем решити за неки краткорочни период и поново појавити. Ефекат свега тога неће бити довољно добар. С обзиром да је ТЕНТ прошле године извршио експериментало истраживање једног од препарата који је у стању да угљену прашину, пепео и остало спусти на земљу, што је иначе врло компликован хемијско-технолошки поступак, поставља се питање зашто није коришћен, када је комисија утврдила да је тај препарат у потпуности остварио своју функцију и спречио развејавање пепела у свим временским условима у посматраном периоду. Постављено је питање ко је донео одлуку да се користи одабрана метода. Указано је на потребу да ТЕНТ за поступке које предузима, када су у питању депоније, консултује стручњаке који се баве тим областима и да примени оне методе које су стручњаци већ доказали да су валидне и да дају резултате. Градски секретаријат ће, заједно са представницима градске општне Обреновац обићи становнике Обреновца и са њима обавитиразговоре у наредном периоду.

После кратке паузе за кафу, Одбор је наставио са радом. Одговорено је да је одлуку о начину решавања проблема донело пословодство ТЕНТ-а и изнето мишљење да је хемијски третман пепела најскупља метода. Главни пројекат коришћене биолошке методе рекултивације депоније пепела сачињен је од стране дипломираних инжењера шумарства са лиценцом, и у њему су наложене све ставке, почевши од семенског материјала, ђубрива и начина извршења самих радова, којих се ТЕНТ придржава.

У наставку дискусије, истакнуто је да већ сто година у Бору загађујемо и ваздух и земљу и воду, а да је за све то време веома мало предузето и то у последње четири године. Инциденти се дешавају и дешаваће се, али са изградњом нове топионице, која ће бити завршена до краја ове, а најкасније у току следеће године, престаће сви ови проблеми и инциденти. Производња се зауставља оног тренутка у топионици када временски услови то налажу, када концентрација штетних гасова пређе границе, али то се дешава ретроактивно, јер нема времена да се то истог тренутка заустави. Изнет је став да је у реду кажњавати предузеће, али да није у реду кажњавати и одговорно лице. постављено је питање зашто нису кажњавани директори ранијих година? Указано је и на проблем загађења река у Бору. Појашњено је да, по Закону о привредним преступима, обавеза је инспектора, ако утврди неправилности, да поднесе пријаву за привредни преступ против фирме и одговорног лица. Уколико инспектор утврди неправилности, а не поднесе пријаву, он одговара.

Председник Градске општине Обреновац је демантовао тврдњу да је инспекција ове општине поднела пријаву против ТЕ „Никола Тесла“, односно против извођача радова на терену. Истакнуто је да је чињеница да са једне тачке на територији градске општине Обреновац треба превести на другу тачку са 12.000 камиона 120.000 кубика земље нешто што свакако захтева саобраћајни елаборат и захтева надлежну реакцију саобраћајне полиције и да се то одвија по свим законским нормама.

Члан Одбора Гордана Чомић изнела је две препоруке за све присутне на седници Одбора: 1. да прочитају прописе, који се односе на посао којим се баве, пошто тада две трећине аргументације која је изнета не би могла да буде изговорена; 2. уколико присутни сматрају да прописи који су на снази нису такви да омогућавају нормалан ток производње, очувања, унапређења, одговарања стандардима, које контролише инспекција, онда би овај одбор могао да разматра из ког разлога неко жели да мења те прописе, а не ово што је на дневном реду ове седнице. Поставила је питања: ако већ дође до акцидента, а не постоји протокол понашања у случају акцидента, ко је одговоран? Ако дође до акцидента и не постоји протокол, а утврде се мере којима акцидент мора да буде саниран, да ли је потребна саобраћајна инспекција да би се наложило да се пут којим камиони довозе земљу попрска, да не би дизали прашину? Ако сматрамо да није поштено и фер да у закону буде принцип „загађивач плаћа“, ко треба да плаћа штету коју неко начини? Рекла је да не може да има разумевања за некога ко је добио јавни посао у одговорност и ко каже да закон не може да се примени, као и да јавни посао подразумева и јавну одговорност. Уколико не постоји протокол о међусобном поступању у случају акцидента између ТЕНТ-а, Обреновца, Београда и Републике Србије, онда имамо много већи проблем него што је ветар. Поставила је и питање како ће све то да изгледа за пет година од данас? Да ли ће нам овде онда разговор бити сличан као што смо имали око тренутног акцидента? Истакла је да у је овом одбору нам небитно ко је из које политичке странке, посебно када на седницу дође неко ко је добио одређену одговорност. Ако Одбор уочи да је то проблем из кога проистиче недостатак протокола, недостатак комуникације и сарадње, сви ће бити једнако криви. Одбор ће затражити од три министра (за државну управу и локалну самоуправу, за заштиту животне средине и за рударство) да поднесу извештај о овоме и да да предузму мере према свима који су одговорни за посао који се зове заштита унапређења животне средине или санација акцидента.

Истакнуто је да је Министарство препознало кривце, у складу са законом. Указано је да се ради о проблему који је толико велики да он угрожава здравље свих људи на тој територији и због тога је Министарство је поднело пријаве против одговорних лица, јер их је јасно препознало у систему заштите животне средине као одговорна лица. Објашњено је да, што се тиче самих акцидената и реаговања на акциденте, не постоји протокол, али постоје инструменти, на основу којих је Сектор за ванредне ситуације, који припада МУП, тај који је надлежан у случају када дође до оваквих појава уколико су оне у већем обиму. Инспектори Министарства су надлежни да препознају фактички проблем, да не буду само репресивни инструмент који подноси пријаве, него да упути на Министарство као надлежни орган који може да помогне у процени колико је заиста неки метод користан или није користан. До сада се нико по овом питању није обраћао Министарству. Код примене одређених метода потребан је пројекат који одобрава Министарство, управо зато што се ради о хемијским средствима, која исто тако могу да буду опасна и по становништво које је на тој територији. С обзиром да овакав ланац повезаности између примене методе и доношења одлука постоји, он захтева одговорност сваког у ланцу, од оног радника који ради у тој организацији до оног који о томе одлучује у општини и у граду Београду до републичког нивоа. Министар је одлучила да се уведе мониторинг над не само Обреновцем, него на читавој територији Републике Србије и да се дефинишу „црне тачке“ у наредна два месеца, што ће народним посланицима бити дато на увид. Приликом рада на изменама и допунама Закона о управљању отпадом, урадиће се анализа да би се утврдило да ли уопште може пепео да се користи у сврхе градње аутопута или неких других регионалних путева. У Министарству је уведена телефонска линија, која је доступна 24 сата у току дана, објављена на сајту министарства и у јавним гласилима. Влада мишљење да је заштита животне средине трошак, а заштита животне средине никако није трошак, већ мое да буде невероватан ресурс за државу Србију. Процена је да ће до завршетка преговора државу Србију заштита животне средине коштати око 5 милијарди евра. Када се зна у каквој ситуацији се налази држава, поставља се питање како и на који начин ће то држава платити? Одбор је обавештен да је завршен Извештај о стању животне средине за 2012. годину и да ће ускоро бити поднет Народној скупштини, а да ће Одбору бити достављен списак пројеката који су предвиђени у оквиру Министарства. Европска комисија је прошле недеље послала своје експерте који су разговарали са представницима Министарства о стању обухваћеном поглављем 27 за преговоре са ЕУ и понуђено је да се на некој од наредних седница Одбора разговара о преговорима, како би се указало на то колико је то једна велика област и колико она захтева новца.

У наставку дискусије дат је пример Града Панчева, у којем је долазило до повећаних концентрација појединих загађујућих материја, и зато је формиран тим, који се састојао од свих релавантних учесника који су у обавези да воде рачуна о заштити животне средине, почевши од оператера, свих надлежних органа у ланцу МУП, односно Одељења за ванредне ситуације, здравствених институција и других стручних институција и дефинисани су задаци тог тима, што је резултирало установљавањем процедуре о поступању у ситуацијама повећаног аеро-загађења, која дефинише ко је све за шта одговоран и како поступа. Грађани Панчева су обавештени где могу да се јаве Центру за обавештавање и успостављено је и дежурство у оквиру Градске управе, Секретаријата за заштиту животне средине, које континуирано током читавог дана и у радно време и у поподневним и у ноћним сатима постоји.

Истакнуто је да начин рада Одбора за заштиту животне средине представља неку врсту изузетка, у коме сви актери, који јесу учесници у креирању политике или посматрачи политике животне средине, имају прилику да заједно разговарају и изражена нада да ће у будућности сви заједно бити, не само посматрачи, већ и учесници. Указано је на то да немамо систем за креирање политике животне средине у којој се прво испитају све алтернативе, а онда се дође до најбољег решења. Потребно је озбиљно да преиспитамо своју енергетску будућност. Констатовано је да принцип „загађивач плаћа“ не представља кажњавање загађивача, јер оне компаније које користе природне ресурсе да би производиле енергију или било шта друго, користе природне ресурсе који су јавно добро, који припадају свим грађанима. Тиме што плаћају надокнаду, они плаћају за штету коју наносе животној средини. Дакле, они нису тиме кажњени. Постављена су питања: да ли је и инспекција у последњих годину дана исто тако интензивно пратила дешавања у Обреновцу, Колубари и у другим градовима који због чињенице да се тамо налазе енергетска постројења производе озбиљне последице по животну средину? шта је сектор за ванредне ситуације чинио у претходном периоду, с обзиром да је поново Одбор покренуо причу о загађењу? Истакнуто је да цивилно друштво државне институције не посматрамо по партијским бојама, јер животна средина не може да се штити од мандата до мандата, она мора да се штити у једном дугорочном периоду и ми сви треба на том послу да сарађујемо. Организације цивилног друштва желе да пруже подршку за политику која ће узети у обзир могућност смањења карбонске зависности ове земље, политику која ће бити инклузивна и партиципативна, и када је у питању подизање свести грађана и када је у питању конкретна активност на локалном нивоу, али и када је у питању сарадња на пројектима где би ми могли да пруже и финансијску помоћ. Предложено је да Одбор донесе закључке, које ће моћи у септембру да проверимо да ли се поступило у складу са њима, да се види шта је на томе урађено.

Констатовано је да Одбор окупља актере који разговарају на један квалитетан начин, уз супервизију народних посланика, што је добро у смислу добијања адекватне информације и јавности. Члан Одбора Александра Томић предложила је да се на неку од наредних седница Одбора позове и начелник Сектора за ванредне ситуације Предраг Марић, који би Одбору поднео извештај о акцидентима, с обзиром да на то да је их је у 2012. години било 46, а у 2011. години 170, како би чланови Одбора били квалитетније информисани и могли касније, када дође до одређених законских предлога, на адекватан начин да расправљају о њима, не делећи се много по страначким бојама, како бисмо дошли до квалитетних решења за отварање поглавља 27, које се отвара тек за три године. За те три године ми морамо да поставимо те здраве основе. Такође је предложила да Одбор затражи извештаје о одређеним „црним тачакама“, не само од министарства, већ и од других институција.

Предложено је да Одбор организује једну посебну седницу, на којој би се бавио јужном индустријском зоном у Панчеву, где се најдаље отишло у овој држави у организацији система, као и свих запослених „Азотари“ и у свим фабрикама које послују у Панчеву, у градској управи, са Центром за ванредне ситуације, уз велику помоћ Министарства, како из Сектора за контролу и надзор, тако и свих осталих сектора, али и покрајинских органа са којима сарађују. Потребно је да се чује и позитивна страна приче, јер се из тог искуства може и научити.

Констатовано је да смо за протеклих 20 година огроман пут превалили, када је у питању разумевање питања заштите животне средине. На почетку је постојао проблем како да убедимо доносиоца одлука да објаве елементарну информацију о квалитету животне средине, што је данас уобичајена пракса. Упозорено на системску грешку, јер докле год менаџмент буде одлучивао о томе шта треба да се ради, када је у питању животна средина, а без присуства стручњака који су компетентни да дају свој став о одређеном питању, доносиће се одлуке да се примени оно што је јефтиније. Привредним друштвима је предложена да, када буду доносили одлуке о питањима животне средине питају стручњаке и институције, иако ће на крају менаџмент донети своју одлуку.

Одбор је информисан да у Костолцу постоје две депоније: једна је 40 година стара и коју ће бити затворена ове године и друга, која је пуштена у рад 2010. године и која ради по свим европским стандардима. Изнета је сугестија законодавцу у вези са Уредбом о одлагању отпада на депонијама, („Службени гласник РС“, број 92/10), која не третира пепео као посебан индустријски отпад, већ га третира као комунални отпад, да се пепео третира као неопасан отпад. „Костолац“ је заједно са локалном заједницом, Градском општином, конкурисао код Министарства за локалну самоуправу за пројекат у вези са депонијом и траже институцију која ће да им помогне, јер је за реализацију тог пројекта потребно 2.380.000.000 динара. По пројекту у наредне три године треба то да се затвори стара депонија.

У дискусији је указано на још једну критичну тачку у Обреновцу, која се налази уз фабрику „Базна хемија“, у Баричу. Са спољашње стране ограде се налази неколико десетина буради са пираленом, који су потпуно отворени и за дејство кише, снега и ветра. Општина је финансирала елаборат о уклањању тог отпада, што ће коштати око 100.000.000 динара. Пројекат је предат државном секретару Здравковићу, приликом његове посете Убу и Обреновцу, пре неколико месеци. Од Одбора је затражено да у будућности прати велики еколошки проблем, на који је указано.

По завршеној исцрпној дискусији, председник Одбора је предложила да Одбор донесе закључке на наредној седници, с обзиром да није било кворума за одлучивање и изнела како би закључци Одбора требало да гласе:

1. Одбор за заштиту животне средине ће једном у шест месеци одржавати седнице, на којима ће пратити спровођење донетих закључака и решења инспекције и позивати све заинтересоване стране, укључујући и Сектор Министарства унутрашњих послова за ванредне ситуације, како би стекао увид у све што је предузето;

2. Одбор захтева од свих институција да раде свој посао експедитивно и да о томе редовно извештавају Одбор;

3. Одбор ће одржати седницу на којој ће се упознати са начином на који су локалне самоуправе решиле одрeђене проблеме у вези са благовременим и ефикасним реаговањем на акциденте;

4. Одбор ће затражити од Министарства енергетике, развоја и заштите животне средине и од других институција информацију о стању животне средине и инспекцијском надзору у ПД РБ „Колубара“, ПД „Термоелектране и копови Костолац“, РТБ Бор, „ХИП Азотара“ Панчево и Рафинерији нафте Панчево, коју ће размотрити на некој од наредних седница.

Седница је завршена у 16,30 часова.

СЕКРЕТАР ПРЕДСЕДНИК

Милица Башић Милица Војић Марковић